છેલ્લા ઉપાય તરીકે શાંતાબહેને પોતાનાં પિયરિયાંઓને ગામથી મુંબઈ પોતાની સાથે રહેવા બોલાવી લીધાં. પતિની જીવનભરની બચતમાંથી જે ૪૦૦ રૂપિયા બચ્યા હતા એમાં અહીં-ત્યાંથી મદદ મેળવી બીજા ૪૦૦ રૂપિયા ઉમેર્યા અને ફૉર્ટની રૂમ છોડી મલાડના રાણી સતી માર્ગ પર ચાલી સિસ્ટમમાં રહેવા આવી ગયાં. અહીં દસ બાય દસ ફૂટની રૂમમાં પોતાનાં બે બાળકો, બે ભાઈઓ, બે નાની બહેનો અને પોતાની માતા સહિત આઠ માણસોના પરિવાર સાથે શાંતાબહેને નવેસરથી જીવન જીવવાની શરૂઆત કરી. ત્યાં તો વધુ એક આઘાતરૂપે ચોથા બાળક તરીકે અવતરેલી દીકરી પણ બીમારીમાં મૃત્યુ પામી. બાકી રહી ગયું તો આ જ અરસામાં તેમને દીકરા અતુલની જન્મજાત બીમારી વિશે પણ જાણવા મળ્યું, જેને કારણે તેનું કદ ક્યારેય જોઈએ એટલું વધશે નહીં અને ચાલવામાં પણ જીવનભરની મુશ્કેલી રહી જશે એવું બહાર આવ્યું.